Bohsia: Jangan Pilih Jalan Hitam

Bohsia: Jangan Pilih Jalan Hitam ialah sebuah filem aksi Malaysia 2009 arahan Syamsul Yusof terbitan bersama Skop Productions dan Grand Brilliance. Filem yang dibintangi Nabila Huda, Salina Saibi, Shaheizy Sam, Aaron Aziz, dan Diana Danielle. Syamsul sendiri turut berlakon dalam filem kedua arahannya sekaligus merupakan kali kedua Syamsul menyandang peranan pengarah dan penulis lakon layar selepas memasuki persada perfileman negara menerusi filem Evolusi KL Drift pada tahun 2008.

Filem yang menelan belanja RM1.5 juta ini mengetengahkan unsur-unsur gejala negatif seperti mat rempit, bohsia, salah guna dadah dan seks luar nikah, maka dikenakan klasifikasi 18PL (penonton berusia bawah 18 tahun dilarang menonton atas sebab unsur ganas, seks, dan kebudayaan) oleh pihak Lembaga Penapisan Filem. Filem ini dibuka kepada umum di lebih 60 pawagam di Malaysia dan Singapura pada 23 April 2009. Filem ini telah dicalonkan untuk anugerah Filem Terbaik di Festival Filem Malaysia ke-22. Kesinambungan filem ini, Jalan Kembali: Bohsia 2 ditayangkan pada 7 Jun 2012.

Sinopsis 
Mengisahkan tentang dua remaja, Amy (Salina Saibi) dan Tasya (Nabila Huda) yang tidak mempunyai pendidikan dan latar belakang keluarga yang sempurna. Amy dan Tasya memilih untuk terjebak dalam dunia rempit oleh pengaruh teman lelaki. Muz (Syamsul Yusof), teman lelaki Tasya, seorang suka cakap besar dan Acai (Shaheizy Sam), teman lelaki Amy, seorang yang pantang dicabar.

Bapa Amy seorang kaki judi sering menggangu kehidupan Amy. Azam (Aaron Aziz) seorang bapa ayam cuba memujuk Amy kembali padanya walaupun sebenarnya ingin menjadikan Amy sebagai pelacurnya. Amy yang mengetahui pekerjaan Azam cuba menjauhkan dirinya pada Azam. Muz terpikat pada Aisyah (Diana Danielle) selepas beberapa bulan berkenalan di dunia siber. Dia membohongi Aisyah mengenai latar belakangnya. Tasya yang berang dengan pengkhianatan dan cercaan Muz, merelakan dirinya ditiduri Acai dan gengnya. Tasya merasakan hidupnya tidak bermakna, membunuh diri.

Muz yang berang dengan tindakan Acai dan rakan-rakannya meniduri Tasya, bertindak menyerang mereka. Pergaduhan yang besar berlaku dan diakhiri dengan Muz ditangkap polis manakala Acai dibelasah teruk separuh mati.

Azam kecewa tidak dapat memujuk Amy bertindak menculik dan melacurkan Amy secara paksa. Amy melarikan diri dari Azam dan cuba berlindung dengan bapanya Salleh (Nasir Bilal Khan). Salleh yang sedang mabuk bertindak merogol Amy. Dalam pergelutan, Amy telah bertindak menikam bapanya.

Pelakon 

 Nabila Huda sebagai Tasha
 Syamsul Yusof sebagai Muz
 Salina Saibi sebagai Amy
 Shaheizy Sam sebagai Acai
 Aaron Aziz sebagai Azam
 Diana Danielle sebagai Aishah
 Lando Zawawi sebagai Lan
 Johan Raja Lawak sebagai Din
 Nasir Bilal Khan sebagai Salleh
 Adam Corrie sebagai John
 Ifa Raziah sebagai ibu Tasha
 Kazar Saisi sebagai Abu
 Hanny Harmi sebagai Ros

Penerbitan
Selepas mengarahkan filem sulungnya, Evolusi KL Drift yang ditayangkan pada April 2008, Syamsul Yusof memulakan projek filem keduanya yang akan dikenali sebagai Bohsia: Jangan Pilih Jalan Hitam. Menurut Syamsul, filem keduanya tampil berbeza dan memfokus kepada permasalahan remaja khususnya gejala bohsia. Ia dihasilkan berdasarkan kepada pemerhatian dan kajiannya mengenai bohsia dan mat rempit di sekitar ibu negara Kuala Lumpur.

Pada awal proses pembikinan filem Bohsia, beliau berdepan masalah berkenaan pelakon yang hendak membawakan watak bohsia. Nabila Huda dan Salina Saibi bersetuju membawakan watak itu, serta pelakon lain yang menjayakan peranan masing-masing. Penggambaran dijalankan di Kuala Lumpur dan Lembah Klang pada 20 Mac 2008 dan mengambil masa 26 hari untuk disiapkan.

Keluaran dan sambutan 
Bohsia: Jangan Pilih Jalan Hitam ditayangkan pada 23 April 2009 di pawagam seluruh negara.

Kutipan 
Pada hujung minggu pertama tayangannya (23–26 April 2009), filem Bohsia telah mendapat kutipan melebihi RM1.6 juta, sekaligus menduduki tempat teratas dalam carta kutipan filem pada tempoh tersebut. Selepas 21 hari tayangan, jumlah kutipan dilaporkan berjaya mencecah RM4.2 juta.

Ulasan kritis 
Ulasan portal filem Tupai.com.my memberi tiga dari lima bintang, terutamanya menyatakan bahawa hampir kesemua babak aksi dalam filem ini berkesan, lagak ngeri yang mengagumkan, dan muzik latarnya berpadanan dengan babak-babak yang ditonton, di samping memuji bakat lakonan Nabila dan Salina, tetapi merungut pembawaan watak oleh Syamsul seolah-olah "mat rempit golongan elit".

Satu lagi ulasan di Berita Minggu turut memberi komen positif, dengan kata-kata berikut: "Penyampaian yang diberikan Syamsul dalam sentuhan ini setara usianya yang bergelar pelakon dan pengarah muda. Biarpun jalan cerita mahupun naratif mudah difahami namun perincian yang diberikan terhadap elemen aksi serta shot membabitkan perlumbaan motosikal juga adegan bergasak beramai-ramai ditampilkan begitu kemas dan realistik."

Di Festival Filem Malaysia ke-22, lakonan hebat Nabila Huda telah dicalonkan untuk kategori Pelakon Wanita Terbaik (FFM) manakala Shaheizy Sam dicalonkan untuk kategori Pelakon Pembantu Lelaki Terbaik (FFM). Namun kejayaan manis datang daripada kemenangan Salina Saibi menerusi kategori Pelakon Pembantu Wanita Terbaik (FFM) menewaskan calon lain antaranya Noorkhiriah (Papadom) & Adibah Nor (Talentime).

Kontroversi
7 tahun selepas Bohsia ditayangkan, pada 17 Februari 2016, Syamsul dan bapanya Datuk Yusof Haslam dan syarikat mereka, Skop Productions berdepan dengan tuduhan ciplak apabila pihaknya didakwa menciplak novel Aku Bohsia karya Elias Idris. Syamsul dan bapanya telah menang dalam kes saman yang dikemukakan oleh penulis novel Aku Bohsia, Elias yang mendakwa filem Bohsia arahan Syamsul diciplak dari novel yang diterbitkan pada 1995. Elias yang menggunakan nama pena Anne Natasha Nita telah diarahkan membayar ganti rugi RM100,000 dan kos berjumlah RM40,000 kepada ketiga-tiga defendan. Keputusan itu dibuat oleh Hakim Mahkamah Tinggi Datin Azizah Nawawi selepas mendapati plaintif gagal membuktikan defendan melanggar hak cipta terpelihara novel Aku Bohsia dalam filem yang diterbitkan pada 2009.

Syamsul melahirkan rasa syukur apabila namanya telah dibersihkan dan memberitahu di Mahkamah Tinggi Kuala Lumpur bahawa beliau tidak pernah membaca dan memiliki novel Aku Bohsia sebelum Bohsia diterbitkan. Syamsul berkata, beliau mendapat idea untuk menghasilkan skrip filem itu daripada isu semasa iaitu isu "mat rempit".

Anugerah

Kesinambungan 

Kesinambungan filem ini, Jalan Kembali: Bohsia 2 telah ditayangkan di pawagam pada 7 Jun 2012 dengan mengekalkan pelakon asalnya termasuk Nabila Huda dan Salina Saibi. Pelakon lain terlibat termasuk Zizan Razak dan Soffi Jikan.

Rujukan

Pautan luar 
 

Filem Malaysia tahun 2009
Filem terbitan Skop Productions
Filem arahan Syamsul Yusof
Filem bahasa Melayu
Filem aksi Malaysia